Poštovane kolegice i kolege, sada bismo nastavili sa raspravom o Prijedlogu zakona o izmjenama i dopunama Ovršnog zakona, prvo čitanje, P.Z. br. 6. Izvolite, uvaženi zastupnik Miro Bulj.
Uvaženi predsjedatelju, ispred kluba MOST-a zatražio bih stanku po pitanju indeksacije nerazvijenih krajeva, tj. lokalnih samouprava, indeksacija nerazvijenih uprava, lokalnih samouprava. Hvala.
Dobro. Ne vidim da se itko drugi javlja, onda stanka 10 minuta. Hvala lijepa. Vidimo se ovdje u 9,45. [[STANKA U 9,35 SATI.]] [[NASTAVAK NAKON STANKE U 9,45 SATI]] Poštovane kolegice i kolege vrijeme za stanku je isteklo pa molim u ime kluba MOST-a riječ će uzeti uvaženi zastupnik Miro Bulj, izvolite.
Hvala lijepa gospodine potpredsjedniče. Kolegice zastupnice i kolege zastupnici krajnje je vrijeme da se upoznamo koji su efekti indeksacije razvijenosti koji su napravljeni izmjenom Zakona iz 2014. tako da danas imamo da je 35 gradova i općina koji se nalaze u okviru brdsko-planinskog područja dovedeni su na rub egzistencije zahvaljujući tim istim izmjenama. Riječ je o gradovima i općinama koje su svrstane u 3., 4. i 5. stupanj razvijenosti brdsko-planinskih područja. Zadnjim izmjenama Zakona o regionalnom razvoju ti gradovi i općine su dobili prilagodno razdoblje u trajanju od 3 godine. U tom razdoblju definirane su pomoć iz državnog proračuna. U 2015. godini 45 gradova i općina iz brdsko-planinskog područja dobile su pomoć iz državnog proračuna u iznosu od 122,8 milijuna kuna. Ako sagledamo samo spornih 35 gradova i općina koje se nalaze u brdsko-planinskom području kao što sam rekao u 3., 4. i 5. skupini pomoć je iznosila za njih 102 milijuna kuna. Ukupna pomoć iz državnog proračuna svim gradovima i općinama u 2015. godini iznosila je znači 631 milijun. Što se dogodilo ove godine? Znači, kod donošenja proračuna ministar tadašnji financija i današnji gospodin Marić je kazao da će se ići u izmjenu indeksacije za ispravljanjem ovih nepravda koje je učinila bivša SDP-ova Vlada 2014. godine jednom nepoštenom i nepravednom indeksacijom. Nažalost, evo još nemamo tu indeksaciju koju je trebao napraviti ministar Tolušić i očekuje se da se napravi indeksacija. Dobilo se prilagodno razdoblje od 2014. za ove krajeve koji su nepravedno izbačeni. To su krajevi koji su nerazvijeni, a ono ih je proglasilo zakonom razvijenim. To je područje Gorskoga kotara koji izumire, to je područje Ličko-senjske županije, to je područje Dalmatinske zagore, to je područje Zagorja i određenih dijelova Slavonije. Znači ti krajevi koji po svim parametrima možete vidjeti da se iseljava, da je broj radnih mjesta pa tu imamo čak primjera jedan od indeksa tj. kriterija o indeksu razvijenosti bio je stupanj obrazovanosti. I zbog stupnja obrazovnosti neke jedinice su ispale a ne da se išlo obrnuto iseljavanje, broj nezaposlenih, migracije i slično. Znači, državna pomoć se u ovoj godini povećala čak za 5 milijuna kuna, ali i dalje nisu dobili ovih 35 jedinica koje su ispale. Znači za 5 milijuna kuna više nego u 2015. Prije neki dan smo imali sastanak gradonačelnik Vrgorca, gradonačelnik iz Gorskog kotara i predstavnik gradonačelnika iz Lepoglave, znači svi ti gradonačelnici su dogovorili s ministrom da se pokuša riješiti bar u ovoj godini privremeno rebalansom to stanje u ovim nerazvijenim krajevima koji izumiru. To lokalne samouprave u Gorskom kotaru nemaju dovoljno sredstava za zimsku službu. Pa primjera tu spadaju gradovi kao što su Sinj, Vrgorac, Delnice, Lepoglava, Buzet, Čabar i 35 strašno razvijenih krajeva. Čisto politički kriteriji koji su 2014. napravljeni jednostavno su doveli ove općine na dno dna. Znači očekujemo u ime ovih 35 gradova, gradonačelnika i načelnika i nedavnog sastanka sa ministrom financija očekujem da se rebalansom proračuna pronađe 102 milijuna kuna ili sličan iznos bar popriličan iznos i da se ovim krajevima raspodjele ta sredstva. Inače nastavi li se voditi briga, a svi pozivamo se na demografiju, na porezne politike, na raznorazne načine, nastavi li se ovaj način upravljanja tim krajevima i centralizacijom samo u Zagrebu sve da bude centralizirano u Zagrebu nažalost ovi će krajevi izumrijeti i taj dio će biti ne samo što će biti prazan nego će biti ugrožena i nacionalna sigurnost Republike Hrvatske jer bit će više od tri četvrtine krajeva praznih, jedino će se dobro živjeti gdje će se imati besplatni udžbenici i mogućnost nekakvog življenja to će biti Zagreb. Zbog toga evo pozivam ministra financija, novu ministricu regionalnog razvoja da što hitnije da indeks razvijenosti, da se vidi tko je i da mogu gradonačelnici, načelnici ovih nerazvijenih krajeva planirati svoje proračune u 2017. godini. Hvala lijepa.
Hvala vam lijepa.